Document ID: 32014R0214

REGOLAMENT TAL-KUMMISSJONI (UE) Nru 214/2014
tal-25 ta’ Frar 2014
li jemenda l-Annessi II, IV, XI, XII u XVIII għad-Direttiva 2007/46/KE tal-Parlament Ewropew u tal-Kunsill li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2007/46/KE tal-Parlament Ewropew u tal-Kunsill tal-5 ta’ Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (Direttiva Kwadru) (1), u b’mod partikolari l-Artikolu 39(2) tagħha,
Billi:
(1)
Id-Direttiva 2007/46/KE tistabbilixxi qafas armonizzat li fih id-dispożizzjonijiet amministrattivi u r-rekwiżiti tekniċi ġenerali għall-vetturi kollha l-ġodda. B’mod partikolari, telenka l-atti regolatorji li jistabbilixxu r-rekwiżiti tekniċi li magħhom iridu jikkonformaw il-vetturi sabiex jingħataw approvazzjoni tat-tip tal-KE ta’ vettura. Barra minn hekk, id-Direttiva 2007/46/KE għamlet l-approvazzjoni tat-tip tal-vettura sħiħa tal-KE obbligatorja għal vetturi b’użu speċjali b’konformità mal-iskeda taż-żmien stabbilita fl-Anness XIX tagħha.
(2)
Ir-Regolament (KE) Nru 661/2009 tal-Parlament Ewropew u tal-Kunsill (2), introduċa karatteristiċi ġodda tas-sikurezza għall-vetturi u pprovda għar-revoka ta’ bosta direttivi u s-sostituzzjoni tagħhom permezz tar-Regolamenti korrispondenti tal-Kummissjoni Ekonomika għall-Ewropa tan-Nazzjonijiet Uniti (NU/KEE).
(3)
L-Anness XI għad-Direttiva 2007/46/KE fih lista ta’ atti regolatorji għall-approvazzjoni tat-tip tal-KE ta’ vetturi b’użu speċjali, kif ukoll dispożizzjonijiet speċifiċi għat-tali vetturi. Huwa essenzjali li jiġi adattat l-Anness XI sabiex dan idaħħal il-bidliet introdotti mir-Regolament (KE) Nru 661/2009. Għandha tapplika d-data ta’ applikazzjoni tar-Regolament (KE) Nru 661/2009.
(4)
Biex tinkiseb l-armonizzazzjoni tar-rekwiżiti tekniċi li japplikaw għall-approvazzjoni tat-tip tal-vettura sħiħa tal-KE ta’ vetturi b’użu speċjali, importanti li jiġi emendat l-Anness II għad-Direttiva 2007/46/KE u li jiġu stabbiliti rekwiżiti iktar stretti dwar ambulanzi u vetturi aċċessibbli bis-siġġu tar-roti. Biex l-industrija tingħata biżżejjed żmien ħalli tadatta l-vetturi tagħha, dawk ir-rekwiżiti iktar stretti għandhom japplikaw biss għal tipi ta’ vetturi ġodda.
(5)
L-Anness XVIII għad-Direttiva 2007/46/KE kien relevanti għar-reġistrazzjoni ta’ vetturi b’użu speċjali fuq il-bażi ta’ vetturi inkompleti b’approvazzjoni tat-tip nazzjonali. Peress li l-approvazzjonijiet tat-tip tal-KE ser jieħdu post approvazzjonijiet tat-tip nazzjonali b’konformità mad-dati stabbiliti fl-Anness XIX għad-Direttiva 2007/46/KE, xieraq li l-Anness XVIII jitħassar fi tmiem il-perjodu tranżitorju previst mill-Anness XIX għad-Direttiva 2007/46/KE.
(6)
Il-Parti II tal-Anness IV għad-Direttiva 2007/46/KE telenka r-Regolamenti tan-NU/KEE rikonoxxuti bħala alternattiva għad-direttivi fil-Parti I tal-Anness IV. Bir-revoka ta’ ħafna minn dawk id-direttivi mir-Regolament (KE) Nru 661/2009 mill-1 ta’ Novembru 2014 u l-adozzjoni ta’ Regolament ġdid tan-NU/KEE dwar is-sikurezza tan-nies mixjin, xieraq li jiġu aġġornati l-entrati relevanti fil-Parti II tal-Anness IV għad-Direttiva 2007/46/KE. Barra minn hekk, xieraq li jiġu kkoreġuti bosta żbalji fl-Anness IV għal dik id-direttiva.
(7)
L-Anness XII għad-Direttiva 2007/46/KE ġie emendat dakinhar mir-Regolament (UE) 1229/2012 (3) u mir-Regolament tal-Kummissjoni (UE) 1230/2012 (4), u dan jista’ jwassal għal sitwazzjoni mhux ċara rigward in-numru ta’ unitajiet permessi għal vetturi b’approvazzjoni tat-tip ta’ serje żgħira għaliex ir-Regolament (UE) 1229/2012 ġie abbozzat biex ikun ippubblikat wara r-Regolament (UE) 1230/2012. Biex titneħħa din l-inċertezza, xieraq li terġa’ tiġi ppubblikata l-verżjoni konsolidata tal-Anness XII kif emendat minn dawn iż-żewġ testi legali.
(8)
Għalhekk, id-Direttiva 2007/46/KE għandha tiġi emendata kif xieraq.
(9)
Il-miżuri stipulati f’dan ir-Regolament huma konformi mal-opinjoni tal-Kumitat Tekniku - Vetturi bil-Mutur,
ADOTTAT DAN IR-REGOLAMENT:
Artikolu 1
Id-Direttiva 2007/46/KE hija emendata kif ġej:
(1)
L-Annessi II, IV, XI u XII huma emendati b’konformità mal-Anness għal dan ir-Regolament;
(2)
L-Anness XVIII tħassar.
Artikolu 2
Mill-1 ta’ Novembru 2014, l-awtoritajiet nazzjonali għandhom jibdew iqisu ċ-ċertifikati ta’ konformità għall-vetturi bħala invalidi għall-fini tal-Artikolu 26(1) sakemm l-approvazzjonijiet tat-tip ikkonċernati ma jkunux ġew aġġornati għar-rekwiżiti tal-Anness XI għad-Direttiva 2007/46/KE kif emendata minn dan ir-Regolament.
Madankollu, ir-rekwiżiti addizzjonali dwar il-kompartiment għall-pazjenti tal-ambulanzi fl-Appendiċi 1 tal-Anness XI għad-Direttiva 2007/46/KE u r-rewkiżiti addizzjonali għall-ittestjar tas-sistema ta’ rbit tas-siġġu tar-roti u ta’ trażżin tal-okkupant ta’ vetturi aċċessibbli għas-siġġu tar-roti fl-Appendiċi 3 tal-Anness XI għad-Direttiva 2007/46/KE għandhom jibdew japplikaw mill-1 ta’ Novembru 2014 iżda għat-tipi ta’ vetturi ġodda biss.
Artikolu 3
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
L-Artikolu 1(2), l-Artikolu 2 u l-Punti 1(a) u 2(b)(i) tal-Anness għandhom japplikaw mill-1 ta’ Novembru 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-25 ta’ Frar 2014.

Labels: 7
8
0